Document ID: 31991R1134

Uredba Sveta (EGS) št. 1134/91
z dne 29. aprila 1991
o tarifnem režimu, ki se uporablja pri uvozu izdelkov s poreklom iz zasedenih ozemelj v Skupnost in o razveljavitvi Uredbe (EGS) št. 3363/86
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti in zlasti člena 113 Pogodbe,
ob upoštevanju predloga Komisije,
ker izdelki s poreklom iz Zahodnega brega reke Jordanije ali območja Gaze, ki jih je zasedel Izrael (v nadaljevanju "zasedena ozemlja"), uživajo preferencialno obravnavo v zvezi z dostopom do trga Skupnosti v skladu z Uredbo Sveta (EGS) št. 3363/86 z dne 27. oktobra 1986 o tarifnem režimu, ki velja za uvoz izdelkov s poreklom iz zasedenih ozemelj v Skupnost [1];
ker preferencialni režim predvideva prost dostop do trga Skupnosti za industrijske izdelke kakor tudi preferencialno tarifno obravnavo za nekatere kmetijske proizvode;
ker je treba sprejeti ukrepe za hitro izboljšanje pogojev dostopa kmetijskih proizvodov s poreklom iz zasedenih ozemelj do trga Skupnosti; ker je za dosego tega cilja treba Uredbo (EGS) št. 3363/86 nadomestiti z novo uredbo,
SPREJEL NASLEDNJO UREDBO:
Člen 1
1. Izdelki, razen izdelkov, ki so navedeni v Prilogi II k Pogodbi, s poreklom iz zasedenih ozemelj se uvažajo v Skupnost brez količinskih omejitev ali ukrepov z enakim učinkom ter prosto carin in dajatev z enakim učinkom.
2. Za blago, navedeno v Prilogi k Uredbi Sveta (EGS) št. 3033/80 z dne 11. novembra 1980 o trgovinskih režimih za nekatero blago, pridobljeno s predelavo kmetijskih proizvodov [2], katerih seznam je določen v Prilogi I k tej uredbi, velja odstavek 1 samo za nespremenljivi del dajatve, uvedene pri uvozu takšnega blaga v Skupnost.
Člen 2
Carine pri uvozu kmetijskih proizvodov iz Priloge II k tej uredbi in s poreklom iz zasedenih ozemelj v Skupnost se odpravijo v dveh enakih delih 1. januarja 1992 in 1. januarja 1993 ter v rokih, navedenih za vsak proizvod.
Člen 3
1. Člen 2 se uporablja v okviru tarifne kvote Skupnosti v višini 1200 ton jagod iz tarifne številke KN 08101090.
2. Za nekatere izdelke je v Prilogi II k tej uredbi določena referenčna količina.
Kadar uvoz katerega koli od teh izdelkov preseže referenčno količino, se za zadevni izdelek lahko uvede tarifna kvota Skupnosti v obsegu, ki je enakovreden referenčni količini, če bi uvožene količine utegnile povzročiti težave na trgu Skupnosti.
3. V primeru izdelkov, navedenih v Prilogi II, razen izdelkov navedenih v odstavkih 1 in 2, se lahko določijo referenčne količine, če bi uvožene količine utegnile povzročiti težave na trgu Skupnosti.
Ti izdelki so lahko naknadno podvrženi tarifnim kvotam pod enakimi pogoji, kot so določeni v odstavku 2.
4. Stopnje tarifnega znižanja, določene v Prilogi II, veljajo za uvožene količine, ki presegajo kvote.
5. Od trenutka, ko carine v skladu z uporabo člena 2 dosežejo stopnjo 2 % ali manj, se njihovo pobiranje v celoti opusti.
Člen 4
Pravila o poreklu izdelkov, ki jih je treba uporabiti, so pravila, določena v Uredbi Komisije (EGS) št. 4129/86 [3].
Člen 5
Uredba (EGS) št. 3363/86 se razveljavi.
Člen 6
Ta uredba začne veljati 1. januarja 1992.
Ta uredba je v celoti zavezujoča in se neposredno uporablja v vseh državah članicah.
V Luxembourgu, 29. aprila 1991

Labels: 3
18
5